EUROPA-KOMMISSIONEN Bruxelles, den 5.4.2016 COM(2016) 170 final RAPPORT FRA KOMMISSIONEN TIL RÅDET OG EUROPA-PARLAMENTET Drift af højfluxreaktoren i perioden 2012-13 {SWD(2016) 101 final}



RAPPORT FRA KOMMISSIONEN TIL RÅDET OG EUROPA-PARLAMENTET Drift af højfluxreaktoren i perioden 2012-13 Den 13. november 2012 vedtog Rådet et fireårigt (2012-15) supplerende HFR-forskningsprogram (Rådets afgørelse 2012/709/Euratom) — ), som Det Fælles Forskningscenter (JRC) skal udføre vedrørende driften af højfluxreaktoren (HFR) i Petten i Nederlandene. I henhold til artikel 4 i denne rådsafgørelse skal Kommissionen holde Europa-Parlamentet og Rådet underrettet ved at aflægge en midtvejsrapport om gennemførelsen af dette supplerende forskningsprogram. Denne forpligtelse opfyldes med denne rapport, som dækker perioden 2012-13. Reaktoren har været i drift siden 1961 og indeholder adskillige bestrålingslokaliteter (reaktorkernen, reflektorområdet og i bassinet). De vigtigste mål med det supplerende forskningsprogram er: at garantere en sikker og pålidelig drift af HFR for at sikre det fornødne neutronflux til forsøgsformål. at sikre, at forskningsinstitutter udnytter HFR effektivt inden for en bred vifte af discipliner: forbedring af sikkerheden ved atomreaktorer, sundhed, herunder udvikling af medicinske isotoper, kernefusion, grundforskning og uddannelse samt affaldsforvaltning, herunder muligheden for at studere sikkerhedsaspekter ved nukleart brændsel til reaktorsystemer af interesse for Europa. HFR anvendes til kommerciel produktion af radioisotoper og fungerer også som uddannelsessted for doktorale og postdoktorale stipendiater, der gennemfører deres forskningsaktiviteter under nationale eller europæiske programmer. 1. Sikker drift af HFR Det Europæiske Atomenergifællesskab (Euratom) ejer HFR (med en lejekontrakt af 99 års varighed). Højfluxreaktoren drives af NRG (Nuclear Research and Consultancy Group), som står for drift og vedligeholdelse af anlægget og de forretningsmæssige aktiviteter, der har relation til reaktoren. NRG har en driftstilladelse udstedt af den nederlandske nationale tilsynsmyndighed KFD (Kernfysische Dienst). I lighed med kernekraftværker er HFR omfattet af lovfæstede periodiske sikkerhedskontroller hvert 10. år, som foretages af NRG. Perioden 2012-2013 var kendetegnet ved en række hændelser, der påvirkede neutronfluxens tilgængelighed. Først blev der fundet tritium i grundvandet omkring reaktorbygningen (som blev sporet tilbage til en underjordisk lækage i en vandrørledning) samt en lækagevej mellem den primære kølevandskreds og kølesystemet til bundproppen ("bottom plug") (som er en del af bassinkølesystemet). De to problemer havde hvert sin årsag. De blev undersøgt og udbedret, og reaktoren blev genstartet på sikker vis. NRG oplevede dernæst endnu et særskilt uforudset driftsudfald i to nukleare anlæg, nemlig højfluxreaktoren (HFR) og anlægget til fremstilling af molybden. NRG satte midlertidigt alle sine anlæg og processer på sikker standby for at fokusere på globale forbedringer inden for teknologi, procedurer og organisering. Ved udgangen af 2013 var en række forbedringer ved at blive gennemført. I begyndelsen af 2014, da HFR og de andre nukleare anlæg levede op til alle sikkerhedskravene, gav KFD dem tilladelse til at genstarte driften. I 2012 bestod den planlagte cyklus af en planlagt driftsperiode på 296 dage og en vedligeholdelsesperiode på 31 dage i marts. Kontrollen under drift af den nordlige og sydlige reduktionsmuffe og reaktorbeholderens svejsninger blev sammen med den årlige afprøvning af lækagetæthed udført i denne periode. På grund af uforudsete driftsudfald var HFR reelt i drift i 253 dage, hvilket svarer til en egentlig tilgængelighed på 85,26 % i forhold til den oprindelige plan. Den nominelle effekt lå på 45 MW, og den samlede energiproduktion for 2012 lå på ca. 11 313 MWd, hvilket svarer til et brændstofforbrug på 14,12 kg U-235. I 2013 bestod den planlagte cyklus af en planlagt driftsperiode på 166 dage og en vedligeholdelsesperiode på 18 dage i august. På grund af uforudsete driftstop i forbindelse med førnævnte problemer var HFR i realiteten i drift i 81 dage, hvilket svarer til en egentlig tilgængelighed på 49,07 % i forhold til den oprindelige plan. Den nominelle effekt lå på 45 MW, og den samlede energiproduktion for 2013 lå på ca. 3661 MWd, hvilket svarer til et brændstofforbrug på 4,57 kg U-235. Vedligeholdelsesopgaverne bestod af forebyggende, korrigerende og almindelig vedligeholdelse af alle systemer, strukturer og komponenter i HFR. De blev udført med det formål at sørge for en sikker og pålidelig drift. De vigtigste aktiviteter i løbet af vedligeholdelsesperioden var: a) afprøvning af reaktorens lækagetæthed (0,5 bar overtryk af 48 timers varighed) b) kontrol under drift af den nordlige og sydlige reduktionsmuffe og reaktorbeholderens svejsninger

c) reparation og vedligeholdelse af betonrørledningen til sekundært kølevand mellem den Nordhollandske Kanal og HFR's sekundære pumpestation d) forlængelse af den sekundære udløbsrørledning til Nordsøen e) færdiggørelsen af fjernovervågningssystemet (til overvågning af vigtige reaktorparametre i nødsituationer) f) færdiggørelsen af det alternative nedlukningssystem (som tages i brug, hvis det normale nedlukningssystem ikke fungerer). 2. Forskning og isotopproduktion 2.1 Forskning Følgende videnskabelige aktiviteter blev gennemført i 2012-13: forsøg med brændselsbestråling for at reducere nukleart affalds radiotoksicitet i forbindelse med teknologiske spørgsmål inden for mindre actinidtransmutation (dvs. tilbageholdelseskapaciteten for fissionsprodukter, støvfri proces og udvidelse af helium) bedømmelse af brændsel og grafit til brug i højtemperaturreaktorer forsøg med henblik på undersøgelse af nedbrydningen af reaktorens strukturmaterialer ved bestråling (grafit, hyppigt forekommende ståltyper, svejsninger, osv.). fusionsreaktorteknologi til brug i bestrålings- og efterbestrålingsundersøgelsen af de materialer, der forventes anvendt i ITER’s afskærmningskappe standardisering af metoden til neutrondiffraktion ved måling af restspændinger (f.eks. i tykke, bimetalliske smeltesvejsninger). 2.2 Isotopproduktion Isotopproduktionen blev alvorligt påvirket af HFR's driftsforstyrrelse mellem 2012 og 2013. HFR fulgte sin normale operationelle produktionsplan for isotopproduktion frem til midten af november 2012, hvor reaktorens drift blev stoppet. Dermed blev kun ni normale isotopproduktionscyklusser fuldført, og 1,5 produktionscyklusser kunne ikke gennemføres. Produktionen blev også alvorligt påvirket i 2013, hvor kun 49 % af den normale driftsplan kunne udføres. I perioden op til HFR's driftsstop var værdien af isotoper og dertil knyttede tjenester højere end i det foregående år. Ydermere fortsatte udviklingen af en række nye produktudviklingsideer, både inden for konventionelle anvendelsesområder og inden for en række banebrydende teknologiområder (f.eks. neutrondoteret silicium (NTD-silicium) til højspændingseffektelektronik, højhastighedstog og miljøteknologi). HFR's uforudsete driftsudfald øgede behovet for at støtte den koordinerede indsats, der kræves for at minimere fremtidige risici for forsyningssikkerheden for de kritiske medicinske isotoper, som OECD/NEA's højniveaugruppe vedrørende forsyningssikkerhed for medicinske isotoper har udpeget. NRG fortsatte sit tætte samarbejde med andre aktører i netværket for udbud af medicinske isotoper samt med medicinalindustrien, statslige forvaltninger, Europa-Kommissionen, AIPES og IAEA vedrørende vigtige problemer såsom prissætning med fuld omkostningsdækning, reservekapacitet til driftsudfald, investering i fremtidig infrastruktur og målsætningerne for Mo-99-produktionens omstilling til lavt beriget uran. 3. Finansielle bidrag til programmets gennemførelse I 2012-13 blev der modtaget følgende finansielle bidrag til gennemførelse af det supplerende program fra medlemsstaterne: